Ερώτηση προς την Κομισιόν κατέθεσαν οι έξι Ευρωβουλευτές του ΣΥΡΙΖΑ-Προοδευτική Συμμαχία, με αφορμή την «καινοφανή», όπως τη χαρακτηρίζουν, απόφαση του Πρωθυπουργού, Κυριάκου Μητσοτάκη, να εντάξει υπό τον άμεσο έλεγχό του την αρμόδια για την εποπτεία των ΜΜΕ, Γενική Γραμματεία Ενημέρωσης και Επικοινωνίας, τη Δημόσια Ραδιοτηλεόραση (ΕΡΤ) και το Αθηναϊκό-Μακεδονικό Πρακτορείο Ειδήσεων.

Συγκεκριμένα, οι Κώστας Αρβανίτης, Αλέξης Γεωργούλης, Πέτρος Κόκκαλης, Στέλιος Κούλογλου, Έλενα Κουντουρά και Δημήτρης Παπαδημούλης επικαλούνται τη λειτουργία του κράτους Δικαίου για τη διάκριση των εξουσιών, αλλά και την ισχύουσα ευρωπαϊκή νομοθεσία και πρακτική για την ανεξαρτησία του Τύπου και ρωτούν την Κομισιόν «εάν υπάρχουν άλλα κράτη μέλη-της Ε.Ε. όπου η εποπτεία των Μέσων Μαζικής Ενημέρωσης υπάγεται απευθείας στον Πρωθυπουργό - και αν ναι, σε ποιες χώρες και από πότε εφαρμόζεται κάτι τέτοιο».

Παράλληλα, με αφορμή το Προεδρικό Διάταγμα 81 (8.7.2019) της κυβέρνησης της Ν.Δ., όπου ορίζεται η μεταφορά της αρμοδιότητας του σωφρονιστικού συστήματος από το υπουργείο Δικαιοσύνης στο υπουργείο Προστασίας του Πολίτη, όπως και των αρμοδιοτήτων της Μεταναστευτικής Πολιτικής, οι έξι Ευρωβουλευτές ζητούν από την Κομισιόν να τους πληροφορήσει «αν υπάρχουν κράτη-μέλη όπου η αντιμετώπιση θεμάτων Δικαιοσύνης, Μεταναστευτικής Πολιτικής και Δημόσιας Ασφάλειας έχει συγχωνευτεί στο ίδιο υπουργείο».